Meget tyder på at plejepersonalet i Aalborg Kommune nedlægger arbejdet fredag.

I en fælles pressemeddelelse skriver personalets aktionsgruppe: - I denne måned afslutter partierne finanslovsforhandlingerne. Efter at have læst udspillene fra regeringen og dens støttepartier kan vi læse, at der ikke er afsat ekstra penge til vores sektor i finansloven for 2008. Det betyder, at der ikke bliver tale om en ordentlig overenskomst for plejepersonalet, til foråret - dette kan vi ikke leve med. Derfor har plejepersonalets aktionsgruppe indkaldt til demonstration i morgen klokken 13.00 på John F. Kennedys Plads i Aalborg. På baggrund af vi som arrangører af morgendagens demonstration har fået meldinger om, at der varsles faglige møder i flere bistands/plejegrupper i Aalborg Kommune i morgen tidlig klokken 7. Der er nu tale om en ændret situation så vi forlænger demonstrationen på John F. Kennedys Plads med stormøde på Fjordmarken i Aalborg. Det er endnu uvist hvor mange medarbejdere der vælger at nedlægge arbejdet i morgen fredag.